b'\n_START_ARTICLE_\nHaisuapina\n_START_PARAGRAPH_\nHaisuapina (engl. Skunk ape) on orankia muistuttava ihmisapina-kryptidi, jollaisia v\xc3\xa4itet\xc3\xa4\xc3\xa4n asuvan Yhdysvaltojen kaakkoisosissa Oklahomassa, Pohjois-Carolinassa ja Arkansasissa, mutta erityisen usein esiintyy mainintoja Floridan Evergladesin kansallispuistosta. Olio on nimetty ulkon\xc3\xa4k\xc3\xb6ns\xc3\xa4 ja siit\xc3\xa4 levi\xc3\xa4v\xc3\xa4n vastenmielisen hajun mukaan. Hajua on verrattu pilaantuneeseen kaaliin, vuohenlantaan ja m\xc3\xa4d\xc3\xa4nneeseen lihaan. Er\xc3\xa4\xc3\xa4n todistajan mieleen tuli koira, jota ei ole pesty vuoteen ja joka joutuu \xc3\xa4kisti sateeseen. Yhdysvaltojen Kansallispuistopalvelun mukaan haisuapina kuuluu vain paikalliseen tarinaperinteeseen. Erityisen runsaasti havaintoja on 1960- ja 1970-luvulta Floridan suoalueelta.\n_START_SECTION_\nMyakka-kuvat\n_START_PARAGRAPH_\nVuonna 2000 tuntematon henkil\xc3\xb6 l\xc3\xa4hetti kaksi valokuvaa haisuapinaksi v\xc3\xa4itetyst\xc3\xa4 oliosta floridalaisen Sarasotan poliisiasemalle (joidenkin l\xc3\xa4hteiden mukaan sheriffintoimistoon). Niiden liitteen\xc3\xa4 oli kirje naiselta, joka sanoi ottaneensa kuvat takapihaltaan. Kirjeen kirjoittajan mukaan olento oli iltaisin tullut sy\xc3\xb6m\xc3\xa4\xc3\xa4n omenia h\xc3\xa4nen puutarhaansa. H\xc3\xa4n ep\xc3\xa4ili, ett\xc3\xa4 kyse oli karkuteille l\xc3\xa4hteneest\xc3\xa4 orangista. Poliisi k\xc3\xa4vi talolla useita kertoja, mutta aina olio oli ehtinyt kadota. Yhdysvaltalaisten isojalka-harrastajien mukaan kyse on haisuapinaa esitt\xc3\xa4vist\xc3\xa4 kuvista._NEWLINE_Loren Coleman on tutkinut Myakka-kuvia j\xc3\xa4ljitetty\xc3\xa4\xc3\xa4n niiden alkul\xc3\xa4hteen Sarasotan piirikuntaan "Fruitvillen ja Tuttlen tienristeyksess\xc3\xa4 olevaan Eckerd-kuvalaboratorioon".'